**Az Apollo Tyres belép a hosszú távú fuvarozásra tervezett utánfutó-gumiabroncsok európai piacára az új, A-besorolású „EnduMile LHT” gumiabronccsal**

**2022. október 24.** – Az Apollo Tyres csatlakozik a hosszú távú fuvarozásra tervezett utánfutó-gumiabroncsok (LHT) európai piacának erős mezőnyéhez a teljesen új „EnduMile LHT” gumiabroncs bemutatásával. A gördülési ellenállás szempontjából A-besorolással rendelkező, új termék lesz az Apollo Tyres által a tehergépkocsi-szektor számára valaha gyártott legtartósabb és leginkább üzemanyag-hatékony gumiabroncs, amelyet úgy fejlesztettek ki, hogy túlszárnyalja az LHT-szegmens legkeresettebb és legjobban teljesítő termékeinek jellemzőit.

Az EnduMile LHT széles és stabil futófelülettel rendelkezik, amely optimalizálja a terheléseloszlást, a polimerek és töltőanyagok teljesen új keveréke pedig minimalizálja a gördülési ellenállást, miközben egységes tapadást biztosít nedves útfelületeken. A termékhez használt innovatív vegyület szintén segít a hőmérséklet-változások kezelésében a hosszú távú használat során, ezzel hozzájárulva a kiemelkedő teljesítménybeli jellemzők megőrzéséhez és a tartósság növeléséhez.

A gumiabroncs „szabadon futó” kerekekhez kifejlesztett futófelület-mintázata kompakt központi bordával rendelkezik, amely segíti az úttartást, csökkenti a zajt és biztosítja hatékonyságot. Az erős vázszerkezet lehetővé teszi az újrafutózást, ami még alacsonyabbá teszi a teljes élettartamra vetített költségeket.

Az Apollo márkájú termékek története során az egyik legátfogóbb, 24 hónapos tervezési, fejlesztési és tesztelési folyamat az Apollo Tyres Hollandiában található európai K+F csapatának vezetésével zajlott. A nagy szabású számítógépes szimulációk mellett a komoly kihívásokat tartogató, valós körülmények között végzett tesztek is segítettek megbizonyosodni a gumiabroncs dinamikus képességeiről és tartósságáról, a kontinensen található legkülönbözőbb időjárási és útviszonyok esetében is.

Ez az első alkalom, hogy egy Apollo márkájú tehergépkocsi-gumiabroncs A-besorolást ért el a gördülési ellenállás tekintetében; a vállalat egyéb, a tehergépkocsi-szegmens számára készített termékei korábban is kiérdemelték már a maximális teljesítménybeli besorolást egyéb jellemzőikért, például a nedves útfelületen való tapadásukért és alacsony zajszintjükért.

„Ez jelentős előrelépést jelent a márka számára a tehergépkocsi-szegmensben.” – mondta John Nikhil Joy, az Apollo Tyres tehergépkocsi- és buszabroncsokkal foglalkozó európai ágazatának igazgatója. „Amellett, hogy belépünk az igen fontos, nagy távolságú fuvarozási szegmensbe, az EnduMile LHT új mércét állít fel a gördülési ellenállás, a teljesítmény és a tartósság tekintetében, aminek köszönhetően felvehetjük a versenyt a piac vezető termékeivel, és a legnagyobb kihívást jelentő, nagy távolságú alkalmazások esetében is költséghatékony, prémium minőségű megoldást kínálhatunk az üzemeltetőknek.”

Az Apollo Tyres Magyarországon, Gyöngyöshalászon található gyártóüzemében készülő új EnduMile LHT 2023 első felétől lesz elérhető a vásárlók számára Európa-szerte.

**További részletek:**
CONSTANS PR, Katalin Dobos,

email: apollotyres@constanspr.com

tel: 06302424073

**Az Apollo Tyres Ltd vállalatról**

Az Apollo Tyres Ltd egy nemzetközi gumiabroncsgyártó, és a vezető abroncsmárka Indiában. A vállalat több gyártóüzemmel rendelkezik Indiában, valamint egy-egy üzeme található Hollandiában és Magyarországon. A vállalat két globális márkanéven értékesíti termékeit: Apollo és Vredestein. A termékek több mint 100 országban érhetők el elismert, exkluzív és több terméket forgalmazó ellátóközpontok kiterjedt hálózatán keresztül.